b'\n_START_ARTICLE_\nDra\xc5\xbeen Dalipagi\xc4\x87\n_START_SECTION_\nIgralska kariera\n_START_PARAGRAPH_\nZ igranjem ko\xc5\xa1arke je za\xc4\x8del zelo pozno, \xc5\xa1ele pri 19 letih, saj je prej raje igral nogomet.\n_START_SECTION_\nKlubska kariera\n_START_PARAGRAPH_\nDalipagi\xc4\x87 je ve\xc4\x8dji del svoje klubske kariere igral za beograjski Partizan, kjer je bil skupaj z reprezentan\xc4\x8dnim kolegom Ki\xc4\x87anovi\xc4\x87em v tandemu. Skupaj sta tvorila zunanji dvojec, ki je bil strelsko izjemno uspe\xc5\xa1en. Leta 1978 je s Partizanom osvojil Pokal Radivoja Kora\xc4\x8da potem, ko so v finalu premagali \xc5\xa1e eno jugoslovansko ekipo, sarajevsko Bosno. V Bosni je bil glavni nasprotnik igralec, ki je bil Dra\xc5\xbeenov reprezentan\xc4\x8dni sotekmovalec, to je Mirza Deliba\xc5\xa1i\xc4\x87. Tekmo je Partizan dobil \xc5\xa1ele po podalj\xc5\xa1ku z rezultatom 117-110, potem, ko je Dalipagi\xc4\x87 dosegel izjemnih 48 to\xc4\x8dk in je bil s tem najbolj\xc5\xa1i strelec finala.  _NEWLINE_Kasneje je kraj\xc5\xa1i \xc4\x8das igral tudi za Reyer Venezia, Real Madrid, A.P.U. Udine, Scaligera Verona in KK Crvena zvezda. V letih 1977 in 1978 je bil izbran za evropskega ko\xc5\xa1arkarja leta.\n_START_SECTION_\nDr\xc5\xbeavna reprezentanca\n_START_PARAGRAPH_\nZa jugoslovansko reprezentanco je med letoma 1973 in 1986 odigral 243 uradnih tekem. Trikrat je nastopil na poletnih olimpijskih igrah, kjer je osvojil zlato medaljo leta 1980, srebrno leta 1976 in bronasto leta 1984. Na svetovnih prvenstvih je osvojil naslov prvaka leta 1978 ter eno srebrno in dve bronasti medalji, na evropskih prvenstvih pa tri zaporedne naslove prvaka, in sicer v letih 1973, 1975 in 1977 ter nato \xc5\xa1e po eno srebrno na EP 1981 in bronasto medaljo na EP 1979._NEWLINE_Na EP 1977 je bil med najbolj\xc5\xa1imi strelci, na lestvici u\xc4\x8dinkovitosti je bil sedmi s skupno 136 to\xc4\x8dkami na sedmih tekmah, kar je zneslo 19,4 to\xc4\x8dke na tekmo. Tako je bil med najzaslu\xc5\xbenej\xc5\xa1imi, da je Jugoslavija osvojila tretjo zaporedno zlato medaljo. _NEWLINE_Za reprezentanco je igral \xc5\xa1e mo\xc4\x8dno v osemdeseta, \xc5\xa1e dolgo potem ko so vsi njegovi soigralci iz sedemdesetih prenehali z nastopi. Zaklju\xc4\x8dil je \xc5\xa1ele leta 1986 v starosti 35 let, potem ko je zbral izjemnih 243 nastopov. _NEWLINE_Leta 2004 je bil sprejet v Ko\xc5\xa1arkarski hram slavnih, leta 2007 pa \xc5\xa1e v Mednarodni ko\xc5\xa1arkarski hram slavnih.\n_START_SECTION_\nZna\xc4\x8dilnosti\n_START_PARAGRAPH_\nPo karakterju je bil naravnost d\xc5\xbeentlmenski in umirjenega zna\xc4\x8daja, za razliko od preostalih reprezentantov s katerimi je igral, ki so bili vsi bolj temperamentne narave. Prav tako za razliko od ostalih je bil manj vsestranski v igri, v bistvu je zares obvladoval le en element ko\xc5\xa1arkarske igre. To je bil njegov skok met, ki pa ga je popolnoma razvil in uporabljal do onemoglosti. Imel je to dobro lastnost, da je lahko z \xc5\xbeogo sko\xc4\x8dil vi\xc5\xa1je kot njegov obrambni igralec. Na ta na\xc4\x8din si je zagotovil \xc5\xa1tevilne prilo\xc5\xbenosti za met na ko\xc5\xa1 in ker je bil odli\xc4\x8den strelec je tudi pogosto zadeval. Vedno, tako v klubu kot reprezentanci, je bil med najbolj\xc5\xa1imi strelci. Obenem mu je njegov dober skok omogo\xc4\x8dal dobra zabijanja, ki jih je tudi izvajal.'